CELEX: 32020D1105
Language: fi
Date: 2020-07-24 00:00:00
Title: Neuvoston täytäntöönpanopäätös (EU) 2020/1105, annettu 24 päivänä heinäkuuta 2020, luvan antamisesta Italian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeavaa erityistoimenpidettä annetun täytäntöönpanopäätöksen (EU) 2017/784 muuttamisesta

28.7.2020   
               
               
                  FI
               
               
                  Euroopan unionin virallinen lehti
               
               
                  L 242/4
               
            
         NEUVOSTON TÄYTÄNTÖÖNPANOPÄÄTÖS (EU) 2020/1105,
         annettu 24 päivänä heinäkuuta 2020,
         luvan antamisesta Italian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeavaa erityistoimenpidettä annetun täytäntöönpanopäätöksen (EU) 2017/784 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Italialle myönnettiin neuvoston täytäntöönpanopäätöksellä (EU) 2015/1401 (2)31 päivään joulukuuta 2017 saakka lupa edellyttää, että viranomaiset maksavat niille luovutettavista tavaroista ja niille suoritettavista palveluista kannettavan arvonlisäveron veroviranomaisten erilliselle suljetulle pankkitilille. Kyseinen erityistoimenpide poikkesi direktiivin 2006/112/EY 206 ja 226 artiklasta arvonlisäveron maksamisen ja laskutussääntöjen osalta.
                  
               
                     (2)
                  
                  
                     Italialle annettiin neuvoston täytäntöönpanopäätöksellä (EU) 2017/784 (3) lupa soveltaa erityistoimenpidettä 30 päivään kesäkuuta 2020 ja kyseisen erityistoimenpiteen soveltamisala laajennettiin kattamaan tavaroiden luovutukset ja palvelujen suoritukset tietyille viranomaisten määräysvallassa oleville yrityksille sekä pörssiin listautuneille, Financial Times Stock Exchange Milano Indice di Borsa -indeksiin, jäljempänä ’FTSE MIB -indeksi’, kuuluville yhtiöille.
                  
               
                     (3)
                  
                  
                     Italia pyysi komissiossa 4 päivänä joulukuuta 2019 saapuneeksi kirjatulla kirjeellä, että erityistoimenpiteen soveltamista koskevan luvan voimassaoloa jatkettaisiin 31 päivään joulukuuta 2023 saakka ja erityistoimenpiteen soveltamisala rajoitettaisiin niin, että se kattaisi tavaroiden luovutukset ja palvelujen suoritukset vain viranomaisille. Italia muutti pyyntöään komissiossa 27 päivänä maaliskuuta 2020 saapuneeksi kirjatulla kirjeellä siten, että pyydetyn erityistoimenpiteen voimassaolon jatkon soveltamisala on sama kuin täytäntöönpanopäätöksen (EU) 2017/784 nojalla myönnetyn luvan soveltamisala.
                  
               
                     (4)
                  
                  
                     Komissio antoi Italian pyynnön tiedoksi muille jäsenvaltioille 5 päivänä toukokuuta 2020 päivätyllä kirjeellä. Komissio ilmoitti Italialle 6 päivänä toukokuuta 2020 päivätyllä kirjeellä saaneensa kaikki pyynnön arviointia varten tarvitsemansa tiedot.
                  
               
                     (5)
                  
                  
                     Erityistoimenpide on osa toimenpidepakettia, jonka Italia on ottanut käyttöön veropetosten ja veronkierron torjumiseksi. Kyseisellä, neuvoston täytäntöönpanopäätöksellä (EU) 2018/593 (4) hyväksytyllä toimenpidepaketilla, johon sähköinen laskutusvelvollisuus kuuluu, on korvattu muita valvontatoimenpiteitä, ja sen avulla Italian veroviranomaiset voivat vertailla eri toimijoiden ilmoittamia liiketoimia ja valvoa niiden alv-maksuja.
                  
               
                     (6)
                  
                  
                     Italia katsoo, että toteutetun toimenpidepaketin yhteydessä sähköistä laskutusta koskevalla velvoitteella lyhennetään aikaa, joka kuluu siihen, että verohallinto saa tietoonsa mahdollisen veropetoksen tai verovilpin. Italia katsoo kuitenkin myös, että ilman erityistoimenpiteellä perustettua jaetun maksun järjestelmää verojen periminen petoksiin tai vilppiin syyllistyneiltä tarkastuksen jälkeen saattaa osoittautua mahdottomaksi, jos syylliset ovat maksukyvyttömiä. Jaetun maksun järjestelmä on näin osoittautunut ennakkotoimenpiteenä tehokkaammaksi kuin sähköistä laskutusta koskeva velvoite, joka on jälkikäteinen toimenpide. Erityistoimenpiteen tehokkuutta koskevat vahvistetut tiedot osoittavat, että se on ollut jopa odotettua tehokkaampi.
                  
               
                     (7)
                  
                  
                     Yksi toimenpiteen vaikutuksista on se, että tavaroiden luovuttajat ja palvelujen suorittajat, jotka ovat verovelvollisia, eivät pysty kuittaamaan tuotantopanoksista maksamaansa arvonlisäveroa luovutuksista ja suorituksista saamallaan arvonlisäverolla. Tällaiset tavaroiden luovuttajat ja palvelujen suorittajat voivat joutua tilanteeseen, jossa niillä on jatkuvasti verosaatavia ja niiden on haettava tuotantopanoksistaan maksamansa arvonlisäveron palautusta verohallinnolta. Italian toimittamien tietojen mukaan verovelvollisilla, joilla on jaetun maksun järjestelmän piiriin kuuluvia liiketoimia, on ensisijainen oikeus saada alv-hyvitykset maksettua kyseisistä liiketoimista kertyvien alv-saamisten ylärajaan asti. Tämä käytäntö merkitsee, että jaetun maksun järjestelmään liittyvät palautushakemukset käsitellään ensisijaisina sekä alustavassa tutkimuksessa että palautettavia maksuja suoritettaessa verrattuna muihin kuin ensisijaisina käsiteltäviin palautuksiin.
                  
               
                     (8)
                  
                  
                     Täytäntöönpanopäätöksen (EU) 2017/784 johdanto-osan 7 kappaleen mukaan tarvetta poikkeamiselle direktiivistä 2006/112/EY jaetun maksun järjestelmän soveltamiseksi ei pitäisi enää olla, kun valvontatoimenpiteiden paketti, jota Italia on aikonut ryhtyä soveltamaan, on otettu kokonaisuudessaan käyttöön. Näin ollen Italia vakuutti, ettei se aio pyrkiä uusimaan jaetun maksun järjestelmän soveltamisen sallivaa poikkeusta. Koska näiden toimenpiteiden tehokkuutta ei kuitenkaan vielä pystytä täysin arvioimaan, sillä ne on otettu käyttöön vasta hiljattain, ja ottaen huomioon, että Italialle covid-19-pandemiasta aiheutuneet ongelmat tekevät vaikeammaksi verovelvollisille toteuttaa tarvittavat muutokset laskutusjärjestelmiinsä ja verohallinnolle mukauttaa valvonta- ja tietojärjestelmänsä, toimenpiteen poistamisella nykytilanteessa voisi olla merkittäviä kielteisiä vaikutuksia veronkierron torjunnalle ja alv:n kantamiselle sekä verovelvollisille koituville hallinnollisille kuluille. Sen vuoksi on aiheellista jatkaa lupaa poiketa direktiivistä 2006/112/EY.
                  
               
                     (9)
                  
                  
                     Pyydetty poikkeus olisi myönnettävä rajoitetuksi ajaksi, jotta voidaan arvioida, onko erityistoimenpide aiheellinen ja tehokas. Luvan voimassaoloa pitäisi näin ollen jatkaa 30 päivään kesäkuuta 2023; kyseisen ajan pitäisi olla riittävä niiden toimien tehokkuuden arviointiin, joita Italia on toteuttanut veronkierron vähentämiseksi kyseeseen tulevilla aloilla.
                  
               
                     (10)
                  
                  
                     Jotta voitaisiin taata pyydetyn poikkeuksen edellyttämä seuranta ja erityisesti sen arviointi, miten kyseinen poikkeus vaikuttaa sen piiriin kuuluvien verovelvollisten arvonlisäveron palautuksiin, Italian olisi edellytettävä antavan viimeistään syyskuussa 2021 komissiolle kertomuksen verovelvollisille maksettavien arvonlisäveron palautusten kokonaistilanteesta ja erityisesti palautuksiin keskimäärin kuluvasta ajasta sekä erityistoimenpiteen ja muiden kyseisillä aloilla veronkierron vähentämiseksi Italian toteuttamien toimien tehokkuudesta. Kyseiseen kertomukseen olisi sisällytettävä luettelo toteutetuista toimenpiteistä sekä niiden voimaantulopäivät.
                  
               
                     (11)
                  
                  
                     Erityistoimenpide on oikeassa suhteessa tavoitteisiin nähden, koska sen soveltamisaika on rajallinen ja se koskee vain aloja, joilla veronkierto aiheuttaa suuria ongelmia. Erityistoimenpide ei myöskään aiheuta sellaista vaaraa, että veronkierto siirtyisi muille aloille tai muihin jäsenvaltioihin.
                  
               
                     (12)
                  
                  
                     Covid-19-pandemiasta aiheutuneiden vaikeuksien vuoksi poikkeuksen uudistamisprosessi vei odotettua enemmän aikaa eikä sitä saatu päätökseen 30 päivänä kesäkuuta 2020. Jos tätä päätöstä ei sovellettaisi takautuvasti, jaetun maksun järjestelmää soveltavien yritysten olisi muutettava hetkessä laskutusjärjestelmiään muutoksiin mukautumiseksi. Verohallinnon olisi tehtävä vastaavat mukautukset omiin järjestelmiinsä. Kyseisten vaikeuksien vuoksi yrityksiä ja verohallintoa ei tällä hetkellä ole asianmukaista pyytää toteuttamaan näitä muutoksia. Toimenpiteen oikeudellisen jatkuvuuden varmistamiseksi tätä päätöstä olisi sen vuoksi aiheellista soveltaa takautuvasti.
                  
               
                     (13)
                  
                  
                     Poikkeus ei aiheuta kielteisiä vaikutuksia lopullisessa kulutusvaiheessa kannettavan veron kokonaismäärään, eikä se vaikuta kielteisesti arvonlisäverosta saataviin unionin omiin varoihin.
                  
               
                     (14)
                  
                  
                     Täytäntöönpanopäätös (EU) 2017/784 olisi sen vuoksi muutettava vastaavasti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan täytäntöönpanopäätös (EU) 2017/784 seuraavasti:
            
                        1)
                     
                     
                        Korvataan 3 artiklan toinen alakohta seuraavasti:
                        "Italian on toimitettava komissiolle viimeistään 30 päivänä syyskuuta 2021 kertomus 1 ja 2 artiklassa tarkoitettujen toimenpiteiden soveltamisalaan kuuluville verovelvollisille maksettavien arvonlisäveron palautusten kokonaistilanteesta sekä erityisesti veronpalautusmenettelyyn keskimäärin kuluvasta ajasta sekä kyseisten toimenpiteiden ja muiden veronkierron vähentämiseksi kyseisillä aloilla Italian toteuttamien toimenpiteiden tehokkuudesta. Kyseiseen kertomukseen on sisällytettävä luettelo toteutetuista eri toimenpiteistä sekä niiden voimaantulopäivät."
                     
                  
                        2)
                     
                     
                        Korvataan 5 artiklassa päivämäärä "30 päivään kesäkuuta 2020" päivämäärällä "30 päivään kesäkuuta 2023".
                     
                  
         
            2 artikla
            Tätä päätöstä sovelletaan 1 päivästä heinäkuuta 2020.
         
         
            3 artikla
            Tämä päätös on osoitettu Italian tasavallalle.
         
         
            Tehty Brysselissä 24 päivänä heinäkuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 347, 11.12.2006, s. 1.
         
            (2)  Neuvoston täytäntöönpanopäätös (EU) 2015/1401, annettu 14 päivänä heinäkuuta 2015, Italialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeava erityistoimenpide (EUVL L 217, 18.8.2015, s. 7).
         
            (3)  Neuvoston täytäntöönpanopäätös (EU) 2017/784, annettu 25 päivänä huhtikuuta 2017, luvan antamisesta Italian tasavallalle soveltaa yhteisestä arvonlisäverojärjestelmästä annetun direktiivin 2006/112/EY 206 ja 226 artiklasta poikkeavaa erityistoimenpidettä ja täytäntöönpanopäätöksen (EU) 2015/1401 kumoamisesta (EUVL L 118, 6.5.2017, s. 17).
         
            (4)  Neuvoston täytäntöönpanopäätös (EU) 2018/593, annettu 16 päivänä huhtikuuta 2018, luvan antamisesta Italian tasavallalle ottaa käyttöön yhteisestä arvonlisäverojärjestelmästä annetun direktiivin 2006/112/EY 218 ja 232 artiklasta poikkeava erityistoimenpide (EUVL L 99, 19.4.2018, s. 14).